Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Isvezja tapplika rata mnaqqsa ta' taxxa fuq l-elettriku fornut direttament lill-bastimenti rmiġġati f'port skont l-Artikolu 19 tad-Direttiva 2003/96/KE /* COM/2014/0497 final - 2014/0230 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA It-tassazzjoni fuq il-prodotti tal-enerġija u l-elettriku fl-Unjoni hija rregolata mid-Direttiva tal-Kunsill 2003/96/KE (minn hawn 'il quddiem imsejħa d-“Direttiva dwar it-Tassazzjoni fuq l-Enerġija” jew id-“Direttiva”). Skont l-Artikolu 19(1) tad-Direttiva, flimkien mad-dispożizzjonijiet previsti b’mod partikolari fl-Artikoli 5, 15 u 17 tagħha, il-Kunsill, billi jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru biex jintroduċi aktar eżenzjonijiet jew tnaqqis fil-livell ta’ tassazzjoni għal kunsiderazzjonijiet politiċi speċifiċi. L-għan ta' din il-proposta huwa li jippermetti lill-Isvezja tapplika rata mnaqqsa ta' tassazzjoni fuq l-elettriku pprovdut direttament lil vapuri rmiġġati f'port (minn hawn 'il quddiem 'elettriku mix-xatt'). Din l-eżenzjoni hija intiza li tagħti inċentiv ekonomiku għall-użu ta' elettriku mix-xatt sabiex jonqos it-tniġġis tal-arja fl-ibliet portwali. L-għan tal-miżura li għandha tiġi applikata mill-Isvezja huwa li jitnaqqas l-impatt ambjentali tat-trasport marittimu. It-talba u l-kuntest ġenerali tagħha Fl-20 ta’ Ġunju 2011 il-Kunsill adotta d-Deċiżjoni ta’ Implimentazzjoni 2011/384/UE li tawtorizza lill-Isvezja tapplika rata mnaqqsa ta’ taxxa fuq l-elettriku għall-elettriku pprovdut direttament lill-vapuri rmiġġati f’port (“elettriku mill-art”) skont l-Artikolu 19 tad-Direttiva 2003/96/KE ([1]). Din id-Deċiżjoni tiskadi fil-25 ta’ Ġunju 2014. Permezz ta’ ittra ddatata t-13 ta’ Diċembru 2013, l-awtoritajiet Svediżi talbu deċiżjoni ta' awtorizzazzjoni ġdida li tippermetti lill-Isvezja tkompli tapplika t-tnaqqis fit-taxxa. Permezz tal-miżura li qed titlob, l-Isvezja trid tagħti inċentiv għall-użu tal-elettriku mix-xatt li hu kkunsidrat bħala alternattiva li tniġġes inqas mill-ġenerazzjoni tal-elettriku minn fuq il-vapuri li jkunu rmiġġati f'port. L-intenzjoni tal-awtoritajiet Svediżi hija li jkomplu japplikaw rata mnaqqsa ta’ SEK 50 (EUR 5,79) ([2]) kull MWh ta’ taxxa fuq l-elettriku għall-elettriku mix-xatt. Din ir-rata ta’ taxxa hija ogħla mir-rata minima ta’ tassazzjoni fuq l-elettriku kif stipulata fid-Direttiva 2003/96/KE. Hija wkoll ogħla mir-rata nazzjonali ta’ tassazzjoni fuq l-elettriku għall-użu kummerċjali li hija ta’ SEK 5 (EUR 0.59) għal kull MWh. Madankollu l-Isvezja ma tqisx li l-użu tal-elettriku mix-xatt jikkostitwixxi użu kummerċjali. B’hekk mingħajr l-awtorizzazzjoni, ir-rati nazzjonali applikabbli għall-elettriku mix-xatt ikunu ta’ SEK 293 (EUR 33,94) kull MWh jew ta’ SEK 185 (EUR 21,43) kull MWh fit-Tramuntana tal-Isvezja. Min-naħa l-oħra, l-Artikolu 14(1)(c) tad-Direttiva dwar it-Tassazzjoni tal-Enerġija jobbliga lill-Istati Membri biex jeżentaw il-prodotti tal-enerġija użati bħala fjuwil minn bastimenti għan-navigazzjoni fl-ilmijiet tal-UE. Din l-eżenzjoni tkopri wkoll il-prodotti tal-enerġija użati fil-produzzjoni tal-elettriku abbord vapuri rmiġġjati fil-portijiet. L-Istati Membri jistgħu wkoll jeżentaw il-prodotti tal-enerġija użati minn bastimenti għan-navigazzjoni fil-mogħdijiet interni tal-ilma skont l-Artikolu 15(1)(f) tagħha li jkopri wkoll il-produzzjoni tal-elettriku abbord. Għalhekk fil-biċċa l-kbira tal-każijiet is-sistema tat-tassazzjoni bbażata fuq id-Direttiva dwar it-Tassazzjoni tal-Enerġija ma taffettwax il-kostijiet għall-produzzjoni tal-elettriku abbord vapuri rmiġġati f’port anki jekk din il-produzzjoni jista’ jkollha effetti negattivi fuq is-saħħa u l-ambjent minn deterjorament tal-kwalità tal-arja u żżid il-livelli tal-istorbju fil-portijiet. L-Isvezja se tapplika rata mnaqqsa ta' tassazzjoni fuq l-elettriku għall-fornimenti kollha ta' elettriku mix-xatt ta' mill-inqas 380 volt għall-vapuri li jintużaw għal navigazzjoni kummerċjali b'tunnellaġġ gross ta' mill-inqas 400. Il-limitu huwa kkunsidrat xieraq mill-awtoritajiet Svediżi sabiex ikun żgurat li l-maġġoranza assoluta tal-vapuri użati fit-traffiku internazzjonali u vapuri ikbar użati fit-traffiku nazzjonali jkunu koperti mit-tnaqqis propost. Dawn huma l-vapuri kkunsidrati bħala responsabbli għall-parti l-kbira tal-emissjonijiet ikkawżati mit-tħaddim tal-muturi awżiljarji abbord meta jkunu rmiġġati fil-portijiet. L-awtoritajiet Svediżi jirrikonoxxu li l-miżura tikkostitwixxi għajnuna mill-istat u li tiffavorixxi sidien ta' vapuri li jintużaw għan-navigazzjoni kummerċjali. Huma tal-fehma li din hija newtrali rigward il-kompetizzjoni bejn is-sidien tal-vapuri jew l-operaturi minħabba li hija disponibbli għall-vapuri kollha (minn barra vapuri għal użu personali) irmiġġati fil-portijiet Svediżi irrispettivament mill-bandiera li jtajru. Għal dak li hu l-effett fuq il-kummerċ bejn l-Istati Membri, l-Isvezja tassumi li l-effett se jkun negliġibbli minħabba li l-għażla tal-portijiet tiddependi mid-destinazzjoni tal-merkanzija iktar mit-tnaqqis fil-kostijiet tal-irmiġġ li jirriżulta mit-tnaqqis fit-taxxa għall-elettriku mix-xatt. L-Isvezja talbet li tingħata awtorizzazzjoni għal perjodu ta' sitt snin, li hu l-perjodu massimu indikat fl-Artikolu 19(2) tad-Direttiva. L-Isvezja tikkunsidra li din il-miżura hija konformi mar-rakkomandazzjoni tal-Kummissjoni 2006/339/KE dwar il-promozzjoni tal-elettriku mix-xatt għall-użu mill-vapuri rmiġġati fil-portijiet tal-Komunità ([3]) u mal-Komunikazzjoni tal-Kummissjoni "Miri strateġiċi u rakkomandazzjonijiet għall-politika tat-trasport marittimu tal-UE sal-2018" ([4]). F’dan ir-rigward, huwa nnotat li minn Ġunju 2011 ’il quddiem, l-Istati Membri se jkollhom obbligu inkondizzjonat li jilħqu l-istandard tal-kwalità tal-arja għal pollutanti rilevanti bħall-materja partikulata ([5]). Dan l-obbligu jesiġi li huma jsibu soluzzjonijiet għal problemi bħall-emissjonijiet mill-vapuri rmiġġati fil-portijiet fejn ikun rilevanti u huwa probabbli li fil-portijiet li għandhom dawn il-problemi, l-użu tal-elettriku mix-xatt se jkun inkoraġġit bħala element mill-istrateġija kumplessiva għall-kwalità tal-arja. Bit-tnaqqis fit-taxxa l-Isvezja trid tkompli tagħti inċentiv lill-operaturi tal-vapuri biex jagħmlu użu mill-elettriku mix-xatt sabiex jonqsu l-emissjonijiet u l-ħsejjes fl-ajru mill-vapuri rmiġġati kif ukoll l-emissjonijiet CO2. L-applikazzjoni ta' rata tat-taxxa mnaqqsa ssaħħaħ il-kompetittività tal-elettriku mix-xatt meta mqabbla mal-ħruq ta' karburant tal-bastimenti abbord, li huwa eżentat mit-taxxa għal kollox. L-awtoritajiet Svediżi infurmaw lill-Kummissjoni li kemm ilha applikata din il-miżura nbnew faċilitajiet addizzjonali tal-elettriku mix-xatt u l-għadd ta’ portijiet Svediżi li għandhom dawn il-faċilitajiet żdied minn ħamsa għal tmienja (Stokkolma, Gothenburg, Piteå, Helsingborg, Luleå, Karlskrona, Trelleborg u Ystad) u li attwalment hemm pjanijiet għall-bini ta’ faċilitajiet addizzjonali fil-port ta’ Stokkolma. L-awtoritajiet Svediżi infurmaw lill-Kummissjoni li l-bastimenti użati fis-settur tal-forestrija huma l-aktar utenti intensivi tal-faċilitajiet tal-elettriku mix-xatt. Il-portijiet li jaqdu lil din l-industrija għandhom l-ogħla sehem fl-użu tal-elettriku mix-xatt. Il-faċilitajiet normalment jintużaw f’każijiet fejn il-bastimenti jiġu rmiġġati għal perjodi itwal. Is-sehem ta’ bastimenti li jużaw faċilitajiet tal-elettriku mix-xatt ivarja bejn il-portijiet (minn 33 għal kważi 100 %) skont il-port u t-tip ta’ bastimenti li jużawh. Skont l-informazzjoni pprovduta mill-Isvezja l-użu tal-elettriku mix-xatt wassal għal tnaqqis fl-emissjonijiet tad-diossidu tal-kubrit, l-ossidi nitriċi, il-materja partikolata u l-ossidi tal-karbonju. Madankollu l-awtoritajiet Svediżi ma għandhomx stimi preċiżi ta’ tnaqqis fl-emissjonijiet li jkun jista’ jiġi attribwit l-applikazzjoni tal-miżura. Dispożizzjonijiet eżistenti fil-qasam tal-proposta Id-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku b'mod partikolari l-Artikoli 14(1) u 15(1)(f). Valutazzjoni tal-miżura skont l-Artikolu 19 tad-Direttiva 2003/96/KE Konsiderazzjonijiet speċifiċi ta’ politika L-Artikolu 19(1), l-ewwel subparagrafu, tad-Direttiva jgħid hekk: "Flimkien ma’ dawn id-dispożizzjonijiet msemmija fl-Artikoli ta' qabel, b'mod partikolari l-Artikoli 5, 15 u 17, il-Kunsill, li jaġixxi b'mod unanimu fuq xi proposta tal-Kummissjoni, jista' jawtorizza lil kwalunkwe Stat Membru biex jintroduċi iktar eżenzjonijiet u tnaqqis għall-konsiderazzjonijiet politiki speċifiċi." Permezz ta' dan it-tnaqqis fit-taxxa l-awtoritajiet Svediżi qed isegwu l-objettiv li jiġi promoss mezz inqas dannuż għall-ambjent kif il-vapuri jistgħu jissodisfaw il-ħtiġiet tagħhom tal-elettriku meta jkunu rmiġġati fil-portijiet u għaldaqstant itejbu l-kwalità tal-arja lokali. Kif irrimarkat l-Isvezja, il-Kummissjoni fil-fatt diġà rrakkomandat l-użu tal-elettriku mix-xatt bħala alternattiva għall-ġenerazzjoni tal-elettriku abbord il-vapuri rmiġġati u għaldaqstant irrikonoxxiet li għandu vantaġġi ambjentali ([6]). Mingħajr din il-miżura l-elettriku fornit lill-bastimenti rmiġġati jiġi ntaxxat bi SEK 293 (EUR 33,94) kull MWh jew SEK 185 (EUR 21,43) kull MWh fit-Tramuntana tal-Isvezja. L-eżenzjoni mitluba għaldaqstant twassal għal inċentiv ieħor għall-użu ta' din it-teknoloġija ekwivalenti għal SEK 243 jew EUR 28,15 kull MWh (SEK 135 jew EUR 15,64 kull MWh fit-Tramuntana tal-Isvezja) u għaldaqstant hija ta' kontribut għall-objettiv iddikjarat tal-politika. Il-Kummissjoni tinnota wkoll li minn meta bdiet tapplika din il-miżura l-Isvezja żviluppat iktar l-infrastruttura tax-xatt tagħha. It-tnaqqis fit-taxxa jidher li kien inċentiv effettiv għal użu iktar wiesa’ tal-elettriku mix-xatt. L-awtoritajiet Svediżi infurmaw lill-Kummissjoni li huma kienu talbu jew obbligaw xi portijiet biex jintroduċu faċilitajiet tal-elettriku mix-xatt. Madankollu l-Isvezja ma rrapportat l-ebda introduzzjoni ta’ obbligi legali jew inċentivi finanzjarji għall-użu tal-faċilitajiet. Hemm interess fl-iżvilupp tal-infrastruttura, espress l-aktar mis-settur tal-forestrija bħala parti mill-isforzi tiegħu biex jikseb transport aktar ekoloġiku. Fl-istat attwali tal-iżvilupp tal-elettriku mix-xatt fl-Isvezja, il-Kummissjoni tikkunsidra li l-applikazzjoni ta’ rata tat-taxxa mnaqqsa b’mod sinifikanti għadha strument adegwat biex jistimula lill-awtoritajiet tal-portijiet u wkoll lis-sidien tal-vapuri biex jinvestu iktar fit-teknoloġija b’kunsiderazzjoni wkoll tan-nuqqas ta’ miżuri nazzjonali speċifiċi oħra li jinċentivaw l-użu tal-elettriku mix-xatt. Rigward in-natura tal-objettiv politiku segwit il-Kummissjoni tinnota li l-promozzjoni tal-elettriku mix-xatt hija fil-fatt objettiv politiku komuni li għandu jiġi segwit mill-Unjoni kollha kemm hi. Dan huwa ddikjarat b’mod ċar fil-Komunikazzjoni tal-Kummissjoni dwar politika marittima integrata ([7]) u d-dokument ta’ ħidma tal-persunal tal-Kummissjoni li jakkumpanjaha ([8]); Il-Kummissjoni ssuġġeriet li l-elettriku mix-xatt fornut lil bastimenti waqt li jkunu rmiġġati fil-portijiet ikun eżentat mit-tassazzjoni tal-enerġija fil-proposta tagħha għal reviżjoni tad-Direttiva dwar it-Tassazzjoni tal-Enerġija ([9]). Madankollu fil-preżent l-proposta tal-Kummissjoni għadha ma ġietx adottata mill-Kunsill. Sadanittant l-operaturi ekonomiċi fl-Isvezja u l-awtoritajiet Svediżi għandhom jingħataw ċertezza legali dwar il-miżuri tat-taxxa applikati għall-iskop li jippromwovu l-użu tal-elettriku mix-xatt. Bħalissa l-unika possibbiltà biex jiddaħħal trattament tat-taxxa favorevoli fuq l-elettriku mix-xatt hija pprovduta fl-Artikolu 19. Madankollu, l-għan tagħha huwa li tirreaġixxi għal ċirkostanzi speċifiċi fi Stati Membri individwali li mhumiex riflessi fid-Direttiva nfisha. Deroga abbażi tal-Artikolu 19 li ssegwi l-objettiv politiku tal-promozzjoni tal-elettriku mix-xatt tista' għalhekk tingħata biss bħala miżura tranżizzjonali qabel dan l-objettiv ikun indirizzat mill-Kunsill fil-kuntest ta' reviżjoni tad-Direttiva 2003/96/KE. Konsistenza mal-bqija tal-politiki u l-objettivi tal-Unjoni Il-miżura mitluba tikkonċerna l-aktar il-politika ambjentali tal-UE. Safejn tgħin biex jonqos il-ħruq ta' karburant tal-bastimenti abbord il-vapuri fil-portijiet il-miżura fil-fatt setikkontribwixxi lejn l-objettiv li titjieb il-kwalità tal-arja lokali. Il-miżura x'aktarx ukoll twassal għal tnaqqis tal-emissjonijiet CO2 minħabba li t-taħlita tal-elettriku tal-grid fuq l-art tuża inqas karbonju mill-elettriku ġġenerat abbord permezz ta' karburant tal-bastimenti, minħabba li s-sistema hija iktar effiċjenti u jintużaw fjuwils differenti. F'dan il-kuntest wieħed jista' jinnota li t-taħlita medja tal-elettriku fil-qasam tas-suq relevanti hija konsiderevolment inqas intensiva fil-karbonju mill-medja fl-UE. Minkejja li l-intensità fil-karbonju tal-elettriku addizzjonali fornit hija normalment ogħla minn dik tat-taħlita tal-elettriku medja u tiddependi ħafna fuq il-ħin tal-ġurnata meta t-talba addizzjonali ssir, it-tnaqqis fis-CO2 li jirriżulta mill-miżura jibqa' relattivament sinifikanti ([10]). Il-miżura hija konformi mal-proposta tal-Kummissjoni għal direttiva dwar l-użu ta’ infrastruttura tal-fjuwils alternattivi li tindirizza l-kwistjoni tal-istallazzjoni ta’ faċilitajiet tal-provvista tal-elettriku mix-xatt f’portijiet fejn dan ikun kosteffettiv u jkollu benefiċċji ambjentali ([11]). F'dan il-punt wieħed ifakkar li raġuni importanti għaliex l-elettriku mix-xatt mhuwiex f'pożizzjoni kompetittiva favorevoli hija l-fatt li l-alternattiva, jiġifieri l-elettriku prodott abbord il-bastimenti waqt li jkun f'portijiet marittimi, attwalment tgawdi eżenzjoni sħiħa netta mit-taxxa: mhux biss il-karburant tal-bastimenti jinħaraq biex jiġġenera l-elettriku eżentat mit-tassazzjoni, li jikkorrispondi għall-pożizzjoni normali skont l-Artikolu 14(1)(a) tad-Direttiva 2003/96/KE, iżda anki l-elettriku prodott abbord il-bastiment innifsu huwa eżentat (ara l-Artikolu 14(1)(c) tad-Direttiva 2003/96/KE). Minkejja li l-eżenzjoni tal-aħħar tista' bħala tali tkun ikkunsidrata diffiċli biex tiġi rrikonċiljata mal-objettivi ambjentali tal-Unjoni, din tirrifletti kunsiderazzjonijiet ta' prattikabbiltà. Fil-fatt, it-tassazzjoni fuq l-elettriku ġġenerat abbord tkun teħtieġ dikjarazzjoni minn sid il-bastiment – ħafna drabi stabbilit f'pajjiż terz – jew mill-operatur dwar l-ammont ta' elettriku kkunsmat. Id-dikjarazzjoni jkollha wkoll tiddetermina dak il-porzjon tal-elettriku kkunsmat fl-ibħra territorjali tal-Istat Membru fejn tkun dovuta t-taxxa. Dan joħloq piż amministrattiv enormi għas-sidien tal-bastimenti li jkollhom jagħmlu dawn id-dikjarazzjonijiet għal kull Stat Membru li l-ibħra territorjali tiegħu jkunu konċernati. F'dawn iċ-ċirkostanzi jista' jkun iġġustifikat li ma tiġix penalizzata l-alternattiva li tinġess l-inqas, dik tal-elettriku mix-xatt, billi l-Isvezja tingħata l-permess tapplika rata mnaqqsa ta' tassazzjoni. Rigward l-elettriku kkunsmat mill-bastimenti rmiġġati fil-portijiet fir-rotot marittimi interni, u kontrarju għas-sitwazzjoni fil-portijiet marittimi, l-eżenzjoni għall-elettriku ġġenerat abbord hija biss fakultattiva għall-Istati Membri (l-Artikolu (15)(1)(f)). Għalhekk, ebda ostakolu legali ma jimpedixxi lill-Istati Membri li jittrattaw bl-istess mod l-elettriku mix-xatt u l-ġenerazzjoni tiegħu abbord fil-portijiet tul il-passaġġi fuq l-ilma interni. Madankollu, l-alternattiva li joffri l-Artikolu 15(1)(f) tad-Direttiva biex ma jkunx intaxxat l-elettriku ġġenerat abbord għandha tiġi spjegata mill-ġdid minn kunsiderazzjonijiet ta' prattikabbiltà min-naħa tal-leġiżlatur u fl-istess ħin hija marbuta mill-qrib mal-vantaġġi tat-taxxa fakultattiva għall-għanijiet ta' navigazzjoni fil-passaġġi fuq l-ilma interni. Il-maġġoranza tal-Istati Membri, fosthom l-Isvezja, iddeċidew li ma jintaxxawx il-fjuwils użati għal dawn l-għanijiet. Huma jikkunsidraw ukoll li mhuwiex prattikabbli li l-fjuwil li jintuża jiġi ntaxxat minflok ma jiġi ntaxxat l-elettriku (ara t-tielet subparagrafu tal-Artikolu 21(5), tad-Direttiva 2003/96/KE) minħabba li dan jimplika, bħala minimu, trattament separat tal-fjuwil użat fil-ġenerazzjoni tal-elettriku. Fil-fatt, meta jkunu qed jiddeċiedu jekk jestendux l-eżenzjoni tat-taxxa applikabbli għan-navigazzjoni marittima għall-fjuwils użati fin-navigazzjoni fil-passaġġi tal-ilmjiet interni, l-Istati Membri se jikkunsidraw għadd ta' aspetti, inklużi objettivi iktar wiesgħa tal-politika tat-trasport nazzjonali bħal kunsiderazzjonijiet ambjentali, li jista' jwassalhom biex ma jintaxxawx il-fjuwils użati għal dawn l-iskopijiet. Għalhekk huwa meqjus iġġustifikat, fl-istadju preżenti, li l-possibbiltà li jiġi applikat livell imnaqqas ta’ tassazzjoni għall-elettriku mix-xatt tiġi estiża għall-portijiet tal-passaġġi tal-ilma interni. Is-suq intern u l-kompetizzjoni ġusta Il-Kummissjoni ma rċeviet l-ebda ilment dwar l-applikazzjoni prattika tal-miżura tat-taxxa awtorizzata mid-Deċiżjoni ta' Implimentazzjoni tal-Kunsill 2011/384/UE. Mill-punto di vista tas-suq intern u l-kompetizzjoni ġusta, il-miżura sempliċiment tnaqqas id-distorsjoni li teżisti fit-taxxa bejn żewġ sorsi f'kompetizzjoni għall-elettriku għall-vapuri rmiġġati, jiġifieri il-ġenerazzjoni abbord u l-elettriku mix-xatt, ikkawżata mill-eżenzjoni tat-taxxa għall-karburant tal-bastimenti. Rigward il-kompetizzjoni bejn l-operaturi tal-bastimenti l-awtoritajiet Svediżi ma tawx informazzjoni dwar żidiet konsiderevoli tal-għadd ta’ bastimenti mgħammra għall-użu tal-elettriku mix-xatt. Għandu jiġi nnutat li skont il-kalkoli tagħhom il-kost tal-użu tal-elettriku mix-xatt jibqa’ relattivament għoli meta mqabbel mal-ġenerazzjoni abbord permezz tal-karburant tal-bastimenti eżentat mit-taxxa. B’mod partikolari il-kostijiet għas-sidien tal-bastimenti jinkludu l-imposti tal-grid u l-kostijiet tal-investiment għat-tagħmir abbord. Minkejja li projezzjonijiet preċiżi jiddependu ħafna minn kif jiżviluppa l-prezz taż-żejt u għalhekk huma diffiċli ħafna, l-aħħar evidenza disponibbli tindika li kollox ma' kollox anke eżenzjoni sħiħa mit-taxxa, f'ħafna każi ma tnaqqasx l-kostijiet operazzjonali għall-elettriku mix-xatt għal inqas mill-kostijiet tal-ġenerazzjoni abbord ([12]) u għalhekk, fi kwalukwe każ, ma tirrappreżentax benefiċċju kompetittiv sinifikanti fuq l-operaturi tal-bastimenti li jużaw l-elettriku mix-xatt meta mqabbla ma' dawk li jużaw il-ġenerazzjoni abbord. Fil-każ preżenti, distorsjoni sinifikanti tat-tip imsemmi hawn fuq ma seħħitx bl-applikazzjoni tad-Deċiżjoni ta' Implimentazzjoni tal-Kunsill 2011/384/UE u huwa improbabbli li tfeġġ minħabba li l-Isvezja beħsiebha tkompli tirrispetta l-livell minimu ta’ tassazzjoni preskritt mid-Direttiva dwar it-Tassazzjoni fuq l-Enerġija. Barra minn hekk, l-Isvezja bi ħsiebha tillimita l-vantaġġi tat-taxxa għal bastimenti b'tunnellaġġ gross ta' mill-inqass 400 kif ukoll għall-fornimenti tal-elettriku mix-xatt ta' mill-inqas 380 volt sabiex il-miżura tkun immirata lejn dawk il-bastimenti b'ġenerazzjoni sinifikanti abbord filwaqt li tillimita l-għadd kumplessiv ta' benefiċjarji. Kif spjegaw l-awtoritajiet Svediżi, iż-żewġ valuri ta' limitu ġew stabbiliti f'livell relattivament baxx b'rispons għat-tħassib mill-assoċjazzjonijiet nazzjonali li jekk ma jkunx hekk il-bastimenti nazzjonali jisgħu jiġu żvantaġġati fil-konfront ta' dawk li mhumiex Svediżi. Min-naħa l-oħra, wieħed jista' ġustament jassumi li bastimenti li jistgħu jiġu esklużi mill-benefiċċju tat-taxxa permezz tal-valuri ta' limiti jistgħu jkunu nazzjonali iktar milli minn pajjiżi oħra tal-UE u li l-valuri ta' limiti fi kwalunkwe każ mhux se jwasslu għal trattament ta' taxxa iktar vantaġġuż għall-atturi ekonomiċi nazzjonali fuq il-kompetituri tagħhom minn Stati Membri oħra tal-UE. Rigward il-kompetizzjoni bejn il-portijiet, l-awtoritajiet Svediżi rrapportaw li huma ma jkunux osservaw bidliet konsiderevoli fl-għażla tal-portijiet tas-sidien tal-bastimenti li tista’ tkun marbuta mad-disponibbiltà ta’ faċilitajiet tal-elettriku mix-xatt. Huma jikkunsidraw negliġibbli kwalunkwe impatt potenzjali li jista' jirriżulta fuq il-kummerċ bejn l-Istati Membri jekk il-bastimenti jbiddlu r-rotot tagħhom minħabba l-possibbiltà ta' konsum ta' elettriku mix-xatt b'rata ta' taxxa mnaqqsa. F'sitwazzjoni fejn, kif iddikjarat hawn fuq, l-użu ta' elettriku mix-xatt, mill-inqas fit-terminu qasir, x'aktarx ma jsirx iktar ekonomikament vijabbli mill-ġenerazzjoni abbord minkejja t-tnaqqis fit-taxxa, dan it-tnaqqis fit-taxxa għall-elettriku mix-xatt x'aktarx li ma joħloqx distorsjoni sinifikanti fil-kompetizzjoni bejn il-portijiet billi jwassal biex il-bastimenti jibdlu l-itinerarju tagħhom skont id-disponibbiltà ta' din l-alternattiva. Il-qafas ta’ żmien li għalih qed tiġi proposta l-awtorizzazzjoni tal-applikazzjoni tar-rata tat-taxxa mnaqqsa jirrifletti sa ċertu punt il-qafas ta’ żmien fil-proposta tal-Kummissjoni ta’ tmien snin għall-eżenzjoni mit-taxxa għall-elettriku mix-xatt. Il-perjodu ta’ applikazzjoni tal-miżura u l-iżvilupp tal-qafas tal-UE dwar it-Tassazzjoni fuq l-Enerġija Fil-prinċipju, il-perjodu tal-applikazzjoni tad-deroga għandu jkun twil biżżejjed sabiex ma jiskoraġġixxix lill-operaturi tal-portijiet milli jagħmlu l-investimenti neċessarji. F’dan il-każ partikolari, il-perjodu tal-applikazzjoni tal-miżura kien jittawwal u l-iskala tat-tnaqqis tat-taxxa miżjuda mill-proposta tal-Kummissjoni għal reviżjoni tad-Direttiva dwar it-Tassazzjoni tal-Enerġija li tipprevedi eżenzjoni obbligatorja għall-elettriku mix-xatt għal perjodu ta’ tmien snin wara d-dħul fis-seħħ tiegħu. Id-deroga xorta waħda ma għandhiex iddgħajjef l-iżviluppi futuri tal-qafas legali eżistenti u għandha tqis il-possibilità ta’ adozzjoni mill-Kunsill ta’ att legali bbażat fuq il-proposta tal-Kummissjoni għal emenda tad-Direttiva dwar it-tassazzjoni tal-Enerġija. F'dawn iċ-ċirkostanzi, jidher xieraq li l-awtorizzazzjoni mitluba tingħata għall-perjodu massimu ta' sitt snin permess mid-Direttiva, bil-kundizzjoni madankollu tad-dħul fis-seħħ ta' dispożizzjonijiet ġenerali fil-kwistjoni, f'mument li jkun qabel l-iskadenza prevista. Dan il-perjodu ta’ żmien se jipprovdi ċertezza legali għal operaturi tal-bastimenti u tal-port li jridu jippjanaw l-investimenti tagħhom fil-faċilitajiet tal-elettriku mix-xatt jew f'tagħmir abbord. Se jippermetti wkoll lill-awtoritajiet Svediżi biex jiġbru d-dejta sabiex jivvalutaw bis-sħiħ l-effett tal-miżura. Regoli dwar l-għajnuna mill-istat Abbażi tar-rata tal-kambju relevanti tal-1 ta' Ottubru 2013 kif ippubblikata f'Il-Ġurnal Uffiċjali tal-Unjoni Ewropea ([13]), ir-rata mnaqqsa tat-taxxa ta' SEK 50 kull MWh prevista mill-awtoritajiet Svediżi hija ogħla mill-livell minimu tal-UE skont l-Artikolu 10 tad-Direttiva 2003/96/KE. B’hekk il-miżura tissodisfa waħda mill-kundizzjonijiet stabbiliti fl-Artikolu 44 tar-Regolament tal-Kummissjoni 651/2014/UE ([14]), li jistipula l-kundizzjonijiet li taħthom din il-miżura hija eżentata mir-rekwiżiti ta’ notifika ta’ għajnuna mill-Istat. Madankollu ma jistax jiġi stabbilit f’dan l-istadju jekk il-kundizzjonijiet kollha stabbiliti fl-Artikolu 44 humiex issodisfati u l-proposta għal Deċiżjoni ta’ Implimentazzjoni tal-Kunsill ma timpedixxix lill-Kummissjoni milli titlob l-Isvezja sabiex tikkonforma mar-regoli dwar l-għajnuna mill-Istat. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Konsultazzjoni mal-partijiet interessati Din il-proposta hija bbażata fuq talba magħmula mill-Isvezja u tikkonċerna biss lil dan l-Istat Membru. Ġbir u użu ta' għarfien espert Ma kienx hemm bżonn ta’ għarfien espert estern. Valutazzjoni tal-impatt Din il-proposta tikkonċerna awtorizzazzjoni lil Stat Membru individwali fuq talba tiegħu stess. 3. ELEMENTI LEGALI TAL-PROPOSTA Il-proposta għandha l-għan li tawtorizza lill-Isvezja biex tidderoga mid-dispożizzjonijiet ġenerali tad-Direttiva tal-Kunsill 2003/96/KE u tapplika rata mnaqqsa ta’ SEK 50 (EUR 5,79) kull MWh bħala taxxa fuq l-elettriku li jiġi fornut direttament lill-bastimenti rmiġġati f’port. Bażi legali L-Artikolu 19 tad-Direttiva tal-Kunsill 2003/96/KE. Prinċipju ta’ sussidjarjetà Il-qasam tat-tassazzjoni indiretta kopert mill-Artikolu 113 TFUE mhuwiex fih innifsu fil-kompetenza esklussiva tal-Unjoni Ewropea fi ħdan it-tifsira tal-Artikolu 3 TFUE. Madankollu, l-eżerċizzju tal-Istati Membri tal-kompetenzi tagħhom f’dan il-qasam huwa ċirkoskritt u limitat ħafna mil-liġi eżistenti tal-UE. Skont l-Artikolu 19 tad-Direttiva 2003/96/KE, il-Kunsill biss għandu s-setgħa li jawtorizza lil xi Stat Membru jintroduċi eżenzjonijiet jew tnaqqis ulterjuri, skont it-tifsira ta’ dik id-dispożizzjoni. L-Istati Membri ma jistgħux jieħdu post il-Kunsill. Il-proposta għalhekk tirrispetta l-prinċipju tas-sussidjarjetà. Prinċipju ta’ proporzjonalità Il-proposta tirrispetta l-prinċipju tal-proporzjonalità. It-tnaqqis fit-taxxa ma jeċċedix dak li hu neċessarju biex jintlaħaq l-objettiv inkwistjoni (ara l-kunsiderazzjonijiet dwar l-aspetti tas-suq intern u l-kompetizzjoni ġusta, hawn fuq). Għażla tal-istrumenti Strument(i) propost(i): Deċiżjoni ta' Implimentazzjoni tal-Kunsill. L-Artikolu 19 tad-Direttiva 2003/96 jipprovdi għal din it-tip ta’ miżura biss. 4. IMPLIKAZZJONI BAĠITARJA Il-miżura ma timponi l-ebda piż finanzjarju jew amministrattiv fuq l-Unjoni. Il-proposta għalhekk ma għandha l-ebda impatt fuq il-baġit tal-Unjoni. 2014/0230 (NLE) Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Isvezja tapplika rata mnaqqsa ta' taxxa fuq l-elettriku fornut direttament lill-bastimenti rmiġġati f'port skont l-Artikolu 19 tad-Direttiva 2003/96/KE IL-KUNSILL TAL-UNJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Wara li kkunsidra d-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku ([15]), u b’mod partikolari l-Artikolu 19 tagħha, Wara li kkunsidra l-proposta mill-Kummissjoni Ewropea, Billi: (1) Id-Deċiżjoni ta’ Implimentazzjoni tal-Kunsill 2011/384/UE ([16]) tawtorizza lill-Isvezja tapplika rata mnaqqsa ta’ taxxa fuq l-elettriku fornut direttament lill-bastimenti rmiġġati f’port (“elettriku mix-xatt”) skont l-Artikolu 19 tad-Direttiva 2003/96/KE sal-25 ta' Ġunju 2014. (2) Permezz tal-ittra tat-13 ta’ Diċembru 2013, l-Isvezja talbet awtorizzazzjoni biex tkompli tapplika rata mnaqqsa ta’ taxxa fuq l-elettriku mix-xatt skont l-Artikolu 19 tad-Direttiva 2003/96/KE. (3) Permezz tat-tnaqqis fit-taxxa li bi ħsiebha tapplika, l-Isvezja għandha l-għan li tkompli tħeġġeġ użu usa' ta' elettriku mix-xatt bħala mezz inqas dannuż għall-ambjent sabiex il-bastimenti jissoddisfaw il-bżonnijiet tagħhom ta' elettriku filwaqt li jkunu rmiġġati fil-portijiet meta mqabbel mal-ħruq ta' karburant tal-bastimenti abbord. (4) Sakemm l-użu tal-elettriku mix-xatt jevita l-emissjonijiet ta’ tniġġis tal-arja assoċjati mal-ħruq ta’ fjuwils tal-bunker abbord il-bastimenti rmiġġati, dan jikkontribwixxi għal titjib tal-kwalità tal-arja lokali fl-ibliet portwali. Taħt il-kundizzjonijiet speċifiċi tal-istruttura tal-ġenerazzjoni tal-elettriku fir-reġjun konċernat, jiġifieri s-suq tal-elettriku Nordiku inklużi l-Isvezja, id-Danimarka, il-Finlandja u n-Norveġja, l-użu tal-elettriku mill-grid tax-xatt minflok l-elettriku iġġenerat permezz tal-ħruq ta’ karburant tal-bastimenti abbord hija mistennija wkoll li tnaqqas l-emissjonijiet CO2. Il-miżura għalhekk hija mistennija tikkontribwixxi għall-objettivi tal-politiki ambjentali, tas-saħħa u tal-klima tal-Unjoni. (5) Il-permess li l-Isvezja titħalla tnaqqas ir-rata tat-tassazzjoni fuq l-elettriku mix-xatt ma jmurx lil hinn minn dak li hu meħtieġ biex jiżdied l-użu tal-elettriku mix-xatt, minħabba li l-ġenerazzjoni abbord se tibqa’ l-alternattiva l-iktar kompetittiva fil-biċċa l-kbira tal-każijiet. Għall-istess raġuni, u minħabba li bħalissa l-penetrazzjoni tat-teknoloġija fis-suq hija relattivament baxxa, il-miżura x’aktarx li ma twassalx għal distorsjonijiet sinifikanti fil-kompetizzjoni matul il-ħajja tagħha u għalhekk mhux se jkollha effett negattiv fuq il-funzjonament xieraq tas-suq intern. (6) Mill-Artikolu 19(2) tad-Direttiva 2003/96/KE joħroġ li kull awtorizzazzjoni mogħtija skont dan l-Artikolu jrid ikollha żmien strettament limitat. Minħabba l-ħtieġa li l-perjodu jkun twil biżżejjed biex jippermetti l-evalwazzjoni tajba tal-miżura, iżda wkoll il-ħtieġa li ma jiġux imminati żviluppi futuri tal-qafas legali eżistenti, huwa xieraq li l-awtorizzazzjoni mitluba tingħata għal perjodu ta' sitt snin, bil-kundizzjoni madankollu li jidħlu fis-seħħ dispożizzjonijiet ġenerali fil-kwistjoni, f’mument qabel l-iskadenza hekk prevista. (7) Sabiex tingħata ċertezza legali lill-operaturi tal-portijiet u l-bastimenti u sabiex tiġi evitata żieda potenzjali fil-piż amministrattiv għad-distributuri u r-ridistributuri tal-elettriku li jista' jirriżulta minn bidliet fir-rata tat-taxxa tas-sisa fuq l-elettriku mix-xatt, għandu jiġi żgurat li l-Isvezja tista’ tapplika t-tnaqqis tat-taxxa speċifiku eżistenti li din id-Deċiżjoni hija marbuta miegħu mingħajr interruzzjoni. L-awtorizzazzjoni mitluba għandha għalhekk tingħata b’effett mis-26 ta’ Ġunju 2014, biex l-arranġamenti preċedenti skont id-Deċiżjoni ta’ Implimentazzjoni tal-Kunsill 2011/384/UE ikomplu mingħajr interruzzjoni. (8) Din id-Deċiżjoni hija bla ħsara għall-applikazzjoni tar-regoli tal-Unjoni dwar l-għajnuna mill-Istat, ADOTTA DIN ID-DEĊIŻJONI: Artikolu 1 L-Isvezja hija b'dan awtorizzata tapplika rata mnaqqsa ta' tassazzjoni fuq l-elettriku fornit direttament lil bastimenti rmiġġati fil-portijiet, ħlief għal opri ta' użu privat rekreattiv, sakemm il-livelli minimi ta' tassazzjoni skont l-Artikolu 10 tad-Direttiva 2003/96/KE jiġu rrispettati. Artikolu 2 Din id-Deċiżjoni issir effettiva fl-istess ġurnata tan-notifika tagħha. Tapplika mis-26 ta’ Ġunju 2014. Tiskadi fil-25 ta’ Ġunju 2020. Madankollu, jekk il-Kunsill, filwaqt li jaġixxi abbażi tal-Artikolu 113 TFUE, jipprovdi għal regoli ġenerali fuq il-vantaġġi tat-taxxi għall-elettriku mix-xatt, din id-Deċiżjoni ma tibqax tapplika minn dak il-jum li fih dawn ir-regoli ġenerali jsiru applikabbli. Artikolu 3 Din id-Deċiżjoni hija indirizzata lir-Renju tal-Isvezja. Magħmul fi Brussell, Għall-Kunsill Il-President ([1]) ĠU L 170, 30.6.2011, pp. 36–37. ([2]) Il-kalkolazzjonijiet kollha huma bbażati fuq ir-rata tal-kambju fl-1 ta’ Ottubru 2013, jiġifieri SEK 8,6329 għal EUR 1. Cf. ĠU C 286 of 2.10.2013. ([3]) Ir-Rakkomandazzjoni tal-Kummissjoni 2006/339/KE tat-8 ta’ Mejju 2006 dwar il-promozzjoni tal-elettriku mix-xatt għall-użu mill-bastimenti rmiġġati fil-portijiet tal-Komunità (ĠU L 125, 12.5.2006). ([4]) Il-Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni – L-Iskopijiet strateġiċi u rakkomandazzjonijiet għall-politika tat-trasport marittimu tal-UE sal-2018, COM (2009) 8 finali tal-21 ta' Jannar 2009. ([5]) Ara d-Direttiva 2008/50/KE tal-Parlament Ewropew u tal-Kunsill tal-21 ta’ Mejju 2008 dwar il-kwalità tal-arja fl-ambjent u arja iktar nadifa għall-Ewropa (ĠU L 152 tal-11.6.2008). ([6]) Ara n-nota 3, aktar ‘l fuq. ([7]) COM(2007) 575 finali tal-10 ta’ Ottubru 2007. ([8]) SEC(2007) 1283 finali tal-10 ta' Ottubru 2007. ([9]) COM(2011) 169 finali tat-13 ta' April 2011. ([10]) Is-sehem kombinat tal-enerġija rinnovabbli u dik nukleari fit-taħlita tal-elettriku tal-Isvezja kien ta' 95,4 % fl-2012, u għat-taħlita tal-elettriku NordPool kien ta' 90 % ara ‘http://www.nordpoolspot.com/Global/Download%20Center/TSO/Nordic-production-split_2004-2012.pdf’. Madankollu kemm l-enerġija nukleari kif ukoll l-idroenerġija, li jgħoddu għall-parti l-kbira tal-ġenerazzjoni tal-enerġija rinnovabbli fl-Isvezja u fin-NordPool; inġenerali, jintużaw priċipalment bħala tagħbija bażi filwaqt li fil-ħinijiet l-aktar intensivi l-medja hija iktar intesiva fil-karbonju. ([11]) COM(2013) 18 finali tal-24 ta’ Jannar 2013. ([12]) Ara d-Direttorat Ġenerali għall-Ambjent tal-Kummissjoni Ewropea, Service Contract Ship Emissions: Assignment, Abatement and Market-based Instruments, Task 2a – Shore-Side Electricity, August 2005, http://ec.europa.eu/environment/air/pdf/task2_shoreside.pdf. L-analiżi tal-kostijiet saret għat-tliet portijiet ta' Gothenburg (l-Isvezja), Juneau u Long Beach (l-Istati Uniti tal-Amerika) ([13]) Ara n-nota 2, aktar ‘l fuq. ([14]) Ir-Regolament tal-Kummissjoni 651/2014 jgħid li ċerti kategoriji ta’ għajnuna huma kompatibbli mas-suq intern skont l-Artikoli 107 u 108 tat-Trattat, (ĠU L 187, 26.6.2014, p. 1-78). ([15]) ĠU L 283, 31.10.2003, p. 51. ([16]) Id-Deċiżjoni ta’ Implimentazzjoni tal-Kunsill 2011/384/UE tal-20 ta’ Ġunju 2011 li tawtorizza lill-Isvezja tapplika rata mnaqqsa ta’ taxxa fuq l-elettriku għall-elettriku pprovdut direttament lill-vapuri rmiġġati f’port (“elettriku mill-art”) skont l-Artikolu 19 tad-Direttiva 2003/96/KE (ĠU L 176, 30.6.2011, p. 36).